Petras Ilgūnas (1931)

Petras Ilgūnas (1931 m. gegužės 13 d. Kaunas – 1994 m. gegužės 21 d. Vilnius) – Lietuvos grafikas.

Biografija 
1958 m. baigė Lietuvos dailės institutą, mokytojai Antanas Kučas, Vytautas Jurkūnas. 1956–1961 m. Lietuvos akademinio dramos teatro, Lietuvos operos ir baleto teatro dailininkas grimuotojas. 1961–1994 m. Vilniaus Mikalojaus Konstantino Čiurlionio vidurinės meno mokyklos-internato (1960–1965 m. Vilniaus vidurinė meno mokykla – internatas) dėstytojas.

Kūryba 
Daugiausia kūrė spalvoto ir nespalvoto linoraižinio bei kartono raižinio, oforto technika. Kūriniai aiškios, harmoningos kompozicijos, santūrių spalvų, geometrizuotos formos derinamos su laisvesnėmis, ekspresyvesnio štricho. Kai kurie raižiniai pasižymi liaudies grafikai būdingu dekoratyvumu, ornamentiškumu, plokštumine kompozicija. Sukūrė daug Lietuvos gamtos peizažų, senojo ir naujojo Vilniaus vaizdų (estampų ciklai „Istorinės Lietuvos vietos“ 1958 m., „Rusnė“ 1968 m., „Naujasis Vilnius“ 1973–1976 m., „Senasis Vilnius“ 1980 m., apie 30 ekslibrisų (J. Adomonio, R. Minderio, E. Balsio ir kt., daugiausia linoraižinio ir oforto technika), kostiumų eskizus A. Ponkielio operai „Raudonkepuraitė“ 1958 m., kostiumų eskizus ir dekoracijas A. Klenickio baletui „Beširdis“ 1969 m., abu Lietuvos operos ir baleto teatre). Nuo 1958 m. dalyvavo dailės parodose Lietuvoje ir užsienyje, individuali paroda surengta Vilniuje 1981 m. Kūrinių turi Lietuvos dailės muziejus: „Milžinai mieste“ (1963), „Būsimas tiltas per Nerį“ (1963), „Miesto jaunystė“ (1963), ciklas „Darbščioji Lietuva“ (1965), triptikas „Žemdirbiai“ (1966) ir kt.

Šaltiniai 

Lietuvos grafikai
Lietuvos ekslibrisų kūrėjai
Lietuvos pedagogai
Lietuvos scenografai
Grimuotojai